《送王朝言》
明代·邵宝

朝言天下士，乃作西江行。把酒酹岐路，清风引双旌。

尊前即万酹，动我淮阳情。淮阳岂可薄，所志在汉庭。

君去江湖重，君留江湖轻。君行何所挟，岱岳云英英。

远浮洞庭白，高点匡庐青。谁知造化意，藉此方经营。

归欤作霖雨，四海多苍生。

作者简介：邵宝（1460-1527）字国宝，号二泉，江苏无锡人，成化二十年（1484）进士，历为江西提学副使，官至南京礼部尚书，谥文庄。文典重和雅，诗清和淡薄。著有《简端二馀》《慧山记》《容春堂集》等。